Ukrainasta löytyneiden paperien mukaan Donald Trumpin kampanjapäällikkö Paul Manafort sai yli 10 miljoonaa euroa pimeää rahaa maan Venäjä-myönteiseltä ex-valtapuolueelta, kertoo The New York Times.

Repubikaanien presidenttiehdokas Donald Trump esiintyi yhdessä kampanjanpäällikkönsä Paul Manafortin ja tyttärensä Ivanka Trumpin kanssa Clevelandin puoluekokouksessa heinäkuussa.­

Republikaanien presidenttiehdokas, miljardööriliikemies Donald Trump on jo aiemmin päässyt otsikoihin Venäjän presidenttiä Vladimir Putinia kehuvilla lausunnoillaan ja taustajoukkojensa Venäjä-yhteyksillä.

Trumpin kampanjapäällikkö Paul Manafortin tiedetään työskennelleen vuosien ajan Ukrainan vuonna 2014 vallasta syrjäytetyn, Venäjän tukeman presidentin Viktor Janukovitshin neuvonantajana ja tehneen itse kauppoja venäläisten oligarkkien kanssa.

Toimittajat ympäröivät Paul Manafortia Clevelandin puoluekokouksessa.­

Amerikkalaislehti The New York Timesin mukaan Manafortin nimi on nyt lisäksi löydetty salaisesta tilikirjasta, jonka mukaan hän olisi saanut Janukovitshin johtamalta Alueiden puolueelta rahaa pimeinä tilisiirtoina vuosien 2007 ja 2012 välillä yhteensä 12,7 miljoonaa dollaria eli yli 11 miljoonaa euroa. Lehden mukaan tiedot ovat peräisin Ukrainan hiljattain perustetulta korruptionvastaiselta viranomaiselta, joka selvittää Ukrainan varoja ryövänneen ja vaaleihin vaikuttaneen korruptioverkoston toimintaa.

Lehden mukaan asiakirjat liittävät Manafortin myös yrityskauppoihin, joilla rahoitettiin Janukvitshin sisäpiirin ylellistä elämäntyyliä. Tilikirjan mukaan Manafort olisi ostanut osan ukrainalaisesta kaapelitelevisiokanavasta 18 miljoonan dollarin eli noin 16 miljoonan euron hintaan yhdessä venäläisen oligarkin Oleg Deripaskan kanssa. Upporikas Deripaska kuuluu Putinin lähimpiin liittolaisiin.

Venäjän presidentti Vladimir Putin ja ukrainan johtaja Viktor Janukovitsh tapasivat Moskovassa joulukuussa 2013.­

Ukrainan viranomaisten mukaan toistaiseksi ei tiedetä, onko Manafort todella vastaanottanut tilikirjaan merkityt rahasummat. Ukrainalaissyyttäjä arvioi NYT:lle, että Manafortin on ollut pakko ymmärtää Janukovitshille työskennellessään tämän lähipiirin olevan sotkeutuneen korruptioon.

– On mahdoton kuvitella henkilön katsovat tätä ajatellen, että kaikki on kunnossa, syyttäjä kommentoi lehdelle.

Ukrainalaiset ihmettelivät luksuselämään mieltyneen presidentin Viktor Janukovitshin Kiovan ulkopuolella sijainnutta huvilaa helmikuussa 2014 jälkeen, kun vallasta syrjäytetty presidentti oli hylännyt sen.­

Manafort ei itse ole kommentoinut asiaa NYT:lle. Hänen lakimiehensä kuitenkin kiistää tämän vastaanottaneen väitettyjä rahansiirtoja.

Viime viikkojen aikana Trump on kohauttanut muun muassa sanomalla voivansa harkita Krimin tunnustamista osaksi Venäjää ja kehottamalla venäläishakkereita paljastamaan vastaehdokkaansa Hillary Clintonin kadonneiksi väitettyjä sähköposteja. Samaan aikaan Trumpin perheyhtiön on kerrottu olevan raskaasti riippuvainen venäläisten sijoittajien rahoista kotimaisten rahoittajien menetettyä uskonsa konkurssien jälkeen.